**A kékfestőinas**

Volt egyszer egy favágó meg a felesége. Egy tavaszi napon kisfiúk született. Mire a legényke tízévesforma lett, a favágó meghalt. A fiú az édesanyjával nagyon szegény sorba jutott. Így hát a gyerek elment a faluba szolgálatot keresni.

Rátalált egy kékfestőmesterre, az föl is fogadta inasnak. Ami kevéskét keresett, mind hazaadta az édesanyjának.

Egyszer egy reggel azt mondja:

* Édesanyám, álmot láttam az éjjel.
* Mondd hamar, édes fiam!
* Egy életem, egy halálom, az álmot el nem árulhatom, míg el nem jön az ideje.

Hát jól van. A gyerek elment reggel a mesterhez, neki is elmondta, hogy álmodott valamit, de hogy mit, azt nem árulta el.

A mester megdühödött, és ütlegelni kezdte az inast. A fiú kifutott az utcára, a mester meg utána, kezében az ostorral. Éppen arra ment a király aranyos hintaján, rászólt a mesterre:

* Miért ütöd azt az emberpalántát?

A mester szép sorjában elmondott mindent. A király elrendelte, hogy adja oda neki a gyereket, majd ő kipuhatolja, mit álmodott.

A király udvarban az inast tejben-vajban fürösztötték.

Három hét múlva a király maga elé hívatta a fiút, és megkérdezte tőle: hogy tetszik itt neki.

* Tetszik – válaszolta a fiú.
* Nohát, édes fiam, látod, én mindenben a kedvedben járok, kedveznél-e te is énnekem?
* Ó, felséges királyom, nagy fába vágta a fejszéjét, mert egy életem, egy halálom, de én az álmomat el nem árulhatom, míg be nem teljesedik.

Így ment ez hét éven keresztül, de hasztalan. Ekkor a király elvesztette minden reményét és türelmét, befalaztatta a fiút.

A király lánya is felserdült közben, csodaszép leány lett belőle, és hát belé is szeretett a fiúba. A lány elcsent az apjától egy zacskó aranyat, odaadta a kőművesnek, hogy hagyjanak egy kis nyílást a falon. Ezen a nyíláson adott a fiúnak enni, naponta háromszor. Hét éven keresztül mindennap szorgalmasan hordta neki az ételt.

Közben a törtök szultán szemet vetett a lányra, csakhogy az öreg király nem akarta férjhez adni hozzá. Ekkor a szultán három egyforma szamarat küldött a királyhoz, hogy mondja meg, melyik hány éves. Mert ha nem, szörnyű csapást mér az országra. A király nagyon megijedt, kapkodott fűhöz-fához, de senki se tudta megmondani, hány évesek a szamarak.

A lány, amikor az ebédet vitte, elmondta, mi történt. A fiú erre azt válaszolta, hogy csak feküdjön le nyugodtan. Ha pedig felébred, mondja az apjának:

* Tegyenek a szamarak elé egy-, két- és hároméves zabot. Melyik szamár melyiket választja, annyi éves.

Így is történt. A király nagyon megörült, hogy sikerült megmenteni az országot.

De a török nem maradt nyugton. Írt egy másik levelet a királynak, ez állt benne:

* Most küldök egy botot, mind a két végén furkó van. Ha nem tudod megmondani, melyik az alsó és melyik a felső vége, fejedet veszem!

A király öröme ürömmé változott.

De a királylány „megálmodta”, hogy ha egy hajszállal átkötik a bot derekát és fölemelik, a vastagabb, vagyis az alsó vége lehajlik.

Meg is üzenték ezt rögtön a szultánnak. Majd megütötte a guta mérgében.

Azért csak nem nyughatott. Küldött egy újabb levelet meg három bugylibicskát, hogy találja ki a király, melyik bicska az úré, melyik a vitézé, melyik a paraszté.

A királylány most is „megálmodta”, mit kell tenni. A bicskákat le kell szúrni a tűz mellé, a földbe. Amelyikről érzik a fokhagymaszag, az a paraszté, amelyikről finom illat árad, az úré, amelyikről meg vér folyik, az vitézé.

A király ennek nagyon megörült. Tüstént ki is próbálta, s a választ elküldte az ebadta pogánynak.

A szultán bezzeg nem küldött több levelet!

No de a királynak fúrta az oldalát a kíváncsiság, honnan tudta meg a lánya mindig a választ. A lány mindent bevallott. Ekkor a király elrendelte, hogy bontsák ki a falat. Lett is nagy öröm és lakodalom a palotában! Lakoma közben megkérdezte a király a kékfestőinast, mondaná meg végre, mit álmodott.

* Ezt, uram, királyom! – mutat a jegygyűrűjére meg a menyasszonyára.

Azóta is boldogan élnek, ha meg nem haltak.